*Ukoliko ste tražili drugu osobu, vidite članak Jovan Bijelić (lekar).*
**Jovan Bijelić** (Revenik kod Bosanskog Petrovca, 30. jun [S.K. 19. jun] 1884 – Beograd, 12. mart 1964) je bio srpski slikar,jedan od najznačajnijih jugoslovenskih likovnih stvaralaca između dva svetska rata.

Biografija
----------

Studirao je u Sarajevu kod J. K. Janevskog, a zatim u Krakovu 1909-1913. kod T. Aksentovića, L. Vičulovskog i J. Pankijevića. Boravio je u Parizu 1913/14. i u Pragu 1915. Od 1919. je živeo u Beogradu, gde je bio scenograf a potom i šef slikarske radionice Narodnog pozorišta. 

Najviše je slikao portrete, pejzaže, mrtvu prirodu i kompozicije. Prošao je kroz nekoliko faza u kojima je izražen uticaj kubizma u skulpturskoj koncepciji čvrsto modelovane forme i škrtosti palete, a potom je pod uticajem fovizma stvarao koloritna dela izuzetne sočnosti i čulne ekspresije. U poslednjoj fazi, rastvarao je predmete uznemirenim potezima boje. Bavio se i pedagoškim radom, imao je privatnu školu iz koje je izašao niz slikara. 

Jedan je od osnivača i pripadnik slikarskih grupa „Oblik", „Samostalni" i „Nezavisni". 

Prvu samostalnu izložbu imao je 1917. u Sarajevu, a drugu 1919. u Zagrebu. Učestvovao je na mnogim kolektivnim izložbama. Samostalne izložbe imao je i u Beogradu (1929, 1932, 1957, 1968), Ljubljani (1959) i Bihaću (1960). 

### Priznanja

Dobitnik je velikog broja slikarskih nagrada i društvenih priznanja: Oktobarska nagrada grada Beograda, Sedmojulska nagrada Srbije, Orden rada prvog reda. Bio je redovni član Srpske akademije nauka i umetnosti od 1963.

Opus
----

Jovan Bijelić je bio veoma plodan stvaralac, ogledao se u raznim umetničkim disciplinama i tehnikama. Iza umjetnika su ostala djela:

* 981 slika u ulju,
* 103 akvarela,
* 52 pastela,
* 676 crteža,
* 19 ilustracija knjiga,
* 94 scenografije,
* 8 objavljenih pripovedaka i jedna u rukopisu i
* 1 prevod

Neka od njegovih najpoznatijih slikarskih djela su: "Portret devojke", "Kupačica", "Jajce", "Kći umetnikova", "Dvorište", "Ženski akt", "Sarajevo", "Portret starice", "Devojčica s lutkom" (1928), "Dečak jaše lava" (1929), "Apstraktni predeo" (1920).

Muzejske zbirke
---------------

*Glavni članak: Zbirka umjetničkih djela Jovana Bijelića u Bihaću*
*Glavni članak: Zbirka umjetničkih djela Jovana Bijelića u Bosanskom Petrovcu*
Njegova dela nalaze se u više muzeja i galerija: Muzej savremene umetnosti i Narodni muzej u Beogradu (38 dela), u Spomen zbirci Pavla Beljanskog u Novom Sadu itd.

Zbirka od 18 umjetničkih djela Jovana Bijelića, koja je dio stalnog izložbenog postava Muzeja Unsko-sanskog kantona u Bihaću, proglašena je za nacionalni spomenik BjH. Umjetničke slike Jovana Bijelića poklonjene su ili otkupljene za zbirku nekadašnjeg Muzeja AVNOJ-a i Pounja u Bihaću.

Zbirka umjetničkih djela i ličnih predmeta Jovana Bijelića, smještena je i u zgradi "Spomen-muzej Jovan Bijelić" u Bosanskom Petrovcu. Proglašena je za nacionalni spomenik. Sastoji se od 14 umjetničkih djela akademskog slikara Jovana Bijelića, četiri slike drugih autora i zbirke ličnih predmeta (radni sto, pribor za slikanje, pribor za kafu i ćilim)

Literatura
----------

* Tihić, Smail (1972). *Jovan Bijelić: život i djelo*. Veselin Masleša.

Vanjske veze
------------

* Biografija i slike Jovana Bijelića Arhivirano 2012-09-10 na Wayback Machine-u
* Biografija na sajtu SANU Arhivirano 2016-03-05 na Wayback Machine-u
* Husein Tahmiščić: „Ostala je samo moja Bosna" (tekst o Jovanu Bijeliću) Arhivirano 2007-10-27 na Wayback Machine-u
* Vojislav Vujanić: „Prizivanje Bosne" (tekst o Jovanu Bijeliću)
* „Boem i slikar", tekst u Glasu javnosti Arhivirano 2016-03-04 na Wayback Machine-u
* Slika „Devojčica u kolicima" iz 1933. Arhivirano 2016-03-03 na Wayback Machine-u
* Slika „Vodenica" 77,5 x 69,7 iz 1958-1960

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 6779304
* LCCN: n2004008978
* ISNI: 0000 0000 5043 7551
* NKC: xx0314040
* RKD: 121251

 |